section_heading: Pozadina
paragraph_text: Naziv albuma preuzet je iz poznatog citata J. Roberta Oppenheimera o atomskoj bombi: "I am become death, destroyer of worlds" ("Sada sam postao Smrt, uništitelj svjetova"); sam citat preuzet je iz trideset i drugog stiha jedanaestog poglavlja književnog djela Bhagavad Gite. Stilistički, Destroyer of Worlds mješavina je između viking metala koji je obilježio Bathoryjevo razdoblje između 1988. i 1991. godine te thrash metal stila koji je prisutan na albumima Requiem i Octagon. Ovo je najdulji album sastava, trajući skoro 66 minuta. Između ovog albuma i albuma Blood on Ice također stoji najdulji vremenski jaz između objava Bathoryjevih albuma od pet godina (većina albuma objavljivana je u razmaku od jedne ili dvije godine).